PRIJEDLOG NACIONALNOG KURIKULUMA

međupredmetne teme Održivi razvoj

svibanj, 2016.

# A. Opis međupredmetne teme Održivi razvoj

Međupredmetna tema Održivi razvoj obuhvaća sve tri dimenzije održivosti - okolišnu, društvenu i ekonomsku održivost te njihovu međuovisnost. Priprema učenike za prikladno djelovanje u društvu radi postizanja osobne i opće dobrobiti.

Sve je veći broj znanstvenih dokaza o snažnome utjecaju ljudske populacije na prirodne sustave te o povećanju ekonomske nejednakosti i nemogućnosti mnogih ljudi da odlučuju o svojoj sudbini. Postalo je nužno da čovjek svoje djelovanje uskladi s mogućnostima prirodnih sustava, odnosno da implementira principe održivoga razvoja. U tome smislu obrazovanje ima odgovornost pridonijeti stvaranju društva temeljenoga na održivosti.

Međupredmetna tema Održivi razvoj pruža učeniku spoznaje o izazovima modernoga vremena na globalnoj i lokalnoj razini te spoznaje o raznolikosti, održivosti resursa, granici opterećenja, ljudskim potencijalima, osobnim i zajedničkim pravima i odgovornostima. Podržava razvoj generičkih vještina kao što su praktičnost, poduzetnost, inovativnost, kritičko mišljenje, sposobnost prilagodbe promjenama i sposobnost rješavanja problema.

Primjenom praktičnoga rada učenike se potiče na ponašanja kao što su odgovorno korištenje prirodnih zaliha i energije, korištenje lokalno proizvedene hrane, racionalno postupanje s otpadom, oporaba iskorištenih materijala, aktivan rad i suradnja u zajednici.

Međupredmetna tema Održivi razvoj svojim specifičnim doprinosima snažno podupire razvoj svih vrijednosti koje *Okvir nacionalnog kurikuluma* posebno izdvaja i naglašava: znanje o funkcioniranju i o složenosti prirodnih sustava te znanje o posljedicama ljudskih aktivnosti, solidarnost prema drugim ljudima, odgovornost prema okolišu i cjelokupnome životnom okruženju te odgovornost prema budućim generacijama. Nadalje, ova međupredmetna tema pridonosi razvoju osobnoga identiteta, prepoznavanju i poštivanju nacionalne prirodne i kulturne baštine uz istodobno uvažavanje različitosti i drukčijih načina razmišljanja i življenja. Bitno mjesto unutar međupredmetne teme Održivi razvoj imaju i vrijednosti integriteta i poduzetnosti, odnosno slobodno i otvoreno izražavanje mišljenja i djelovanje u skladu s načelima održivosti.

Učenje i poučavanje međupredmetne teme Održivi razvoj nastoji podići svijest i produbiti razumijevanje o svim pitanjima koja se odnose na održivost, pomaže učeniku kritički razmotriti moguća rješenja i načine djelovanja usmjerene na održivost, omogućuje učeniku da djeluje i bira održivo ponašanje u svakodnevnome životu u školi te njeguje vještine i osobine koje pridonose razvoju pravednoga društva. Učenje i poučavanje međupredmetne teme Održivi razvoj osposobljava učenike za samostalno i odgovorno odlučivanje o pitanjima važnima za njih same i za društvo u cjelini.

 Međupredmetna tema Održivi razvoj prožima cjelokupni rad škole i prepoznatljiva je u kurikulumu škole. Ostvaruje se na obaveznim i izbornim predmetima, satu razrednika, integriranoj nastavi, u sklopu projekata, izvanučioničkoj nastavi, terenskoj nastavi i izvannastavnim aktivnostima te je povezana s ostalim međupredmetnim temama i područjima kurikuluma.

# B. Odgojno-obrazovni ciljevi učenja i poučavanja međupredmetne teme Održivi razvoj

 Odgojno-obrazovni ciljevi učenja i poučavanja međupredmetne teme Održivi razvoj jesu:

 1.stjecanje znanja o raznolikosti prirode i razumijevanje složenih odnosa između ljudi i okoliša, razvijanje kritičkoga mišljenja te osobne i društvene odgovornosti nužne za održivost.

 2. promišljanje i stjecanje spoznaja o uzrocima i posljedicama ljudskoga utjecaja na prirodu koje pridonose razvoju svih oblika mišljenja, osobito kreativnoga razmišljanja i rješavanja problema.

 3. razvijanje solidarnosti, empatije prema ljudima i odgovornosti prema svim živim bićima i okolišu te motivacije za djelovanje na dobrobit okoliša i svih ljudi.

 4. aktivno djelovanje u školi i zajednici s ciljem prepoznavanja potreba, osmišljavanja primjerenih i inovativnih rješenja i konkretnoga doprinosa zajednici.

 5.poticanje razmišljanja orijentiranoga prema budućnosti i razvijanje osobne odgovornosti prema budućim generacijama, što je preduvjet za stvaranje društva temeljenoga na održivome razvoju.

# C. Domene u organizaciji kurikuluma međupredmetne teme Održivi razvoj

Domene su oblikovane na takvoj razini općenitosti koja omogućuje obuhvaćanje temeljnih područja međupredmetne teme Održivi razvoj. Nastojala se izbjeći podjela uobičajena u diskursu održivoga razvoja (okoliš, društvo, ekonomija) jer taj prevladani koncept više nije u stanju ispuniti ulogu osiguranja kvalitetnoga života u okvirima nosivih kapaciteta ekosustava. Potrebe i izazovi 21. stoljeća traže od nas da održivi razvoj osim kao teorijsku podlogu ostvarimo i kao praktičan i primjenjiv alat za život koji je slojevit, ali i usmjeren na konkretne probleme. Ovakav pristup doveo je do određivanja triju domena: Povezanost, Djelovanje i Dobrobit, koje djeluju kao integralna cjelina. Zajedno one ispunjavaju ulogu temeljnih koncepata za uspješno i primjenjivo učenje i poučavanje o održivome razvoju u 21. stoljeću. Pri tome Povezanost obuhvaća temeljna načela održivosti i međuovisnosti u ekosustavima, Djelovanje obuhvaća potrebu aktivnoga širenja i primjene prikladnih  znanja i vještina za održivo življenje, a Dobrobitobuhvaća prava i odgovornosti u ostvarivanju željenoga cilja: dobrobiti za sve ljude, okoliš i buduće generacije.

Povezanost odgovara na pitanje *Što?*, Djelovanje na pitanje *Kako?*, a Dobrobit na pitanje *Zašto?*

Spoznaja i učenje o povezanosti svega u mreži života na našem planetu pomaže nam da nađemo primjereno djelovanje usmjereno na rješavanje problema, što dovodi do mogućnosti ostvarenja opće dobrobiti.

## 1. POVEZANOST

Povezanost zauzima središnje mjesto održivoga razvoja jer bez znanja o mreži života u ekosustavima i njihovoj međusobnoj povezanosti nije moguće djelovati održivo u ljudskim zajednicama. Potrebno je izgrađivati svijest o povezanosti jer je ona temelj shvaćanja važnosti svjetskih ekosustava i prirodnih resursa za ostvarivanje najboljega u ljudskim potencijalima i za osiguranje dobre kvalitete života. Radi se o najvećem izazovu naše generacije – kako načela ekosustava temeljena na povezanosti i ravnoteži primijeniti na djelovanje našega društva i civilizacije.

Povezanost nas uči razmišljati na više razina. Uči nas ravnoteži između potrebe za očuvanjem naših osobnih, regionalnih ili nacionalnih identiteta i poštivanja tuđih, čini nas sposobnima imati globalni pogled na održivi razvoj i uskladiti ga s djelovanjem na lokalnoj razini. Svijest o međusobnoj povezanosti svega na našem planetu omogućuje nam poimanje nužnosti pravedne raspodjele i održivoga korištenja prirodnih resursa kako bismo ostali unutar granica opterećenja i iskorištavanja svjetskih ekosustava za naše potrebe.

## 2. DJELOVANJE

Održivi razvoj ne postoji bez aktivnoga odnosa prema samome sebi i svijetu koji nas okružuje. Aktivni odnos treba pomoći u izgradnji samopouzdanja i samopoštovanja jer je samo takva osoba sposobna djelovati u svijetu prema održivim i pravednim načelima. Glavni je cilj osnažiti pojedinca znanjem i vještinama, pouzdanjem i empatijom, kako bi bio u stanju aktivno i kvalitetno reagirati na izazove u svijetu, odnosno kako bi bio sposoban prilagoditi se promjenama i aktivno djelovati u stalno promjenjivom svijetu. Odgoj i obrazovanje za održivi razvoj razvija praktične vještine za ostvarivanje kvalitetne promjene i rješavanje problema s kojima se suočava naš svijet. Trenutačno stanje u svijetu i postojeći trendovi traže da obrazovni proces osigura prostor za razvoj kritičkoga mišljenja i preispitivanje načina funkcioniranja današnjih društava. Potrebno nam je učenje i poučavanje koje podržava inicijativu i poduzetnost, nudeći primjenjive i ostvarive, inovativne i kreativne modele održivoga razvoja. Djelovanje za održivi razvoj treba biti prikladno i utemeljeno na shvaćanju prava i odgovornosti koje imamo u odnosu na solidarno i brižno gospodarenje prirodnim resursima.

## 3. DOBROBIT

Znanja i osviještenost o povezanosti u ekosustavima i ljudskim zajednicama te potreba za prikladnim djelovanjem pri korištenju prirodnih resursa za najveći broj ljudi osiguravaju dobrobit i zadovoljstvo kvalitetom života. Težnja da svaki čovjek na planetu ima pravo na kvalitetan život cilj je svake smislene i odgovorne aktivnosti. Održivi se razvoj u ovome kontekstu shvaća kao proces osiguranja i povećanja dobrobiti ljudi u okvirima kapaciteta ekosustava. Potrebno je izgraditi poticajnu okolinu za postizanje dobrobiti na osobnoj razini, ali viši je cilj postizanje dobrobiti na razini zajednice i društva. Usmjerenost na cjelinu pomaže osigurati mjerljive rezultate koji su veći od pukoga zbroja pojedinačnih djelovanja. Izgradnja kapaciteta i osnaživanje za širenje dobrobiti u društvu unutar obrazovnoga procesa nalazi svoju primjenu u poučavanju o naprednim i novim ekonomskim razvojnim modelima. Ekonomija koja širi dobrobit prihvaća poredak stvari prema kojemu dobit dolazi nakon osiguranja ravnoteže i kvalitete ekosustava, odnosno nakon zadovoljenja potrebe ljudi za zdravim, sigurnim i ispunjenim životom.



Sl. 1. Domene u organizaciji kurikuluma međupredmetne teme Održivi razvoj

# D. Odgojno-obrazovna očekivanja po odgojno-obrazovnim ciklusima i domenama

|  |  |  |  |  |  |
| --- | --- | --- | --- | --- | --- |
| **domena** | **1. ciklus** | **2. ciklus** | **3. ciklus** | **4. ciklus** | **5. ciklus** |
| POVEZANOST | I.A.1. Prepoznaje svoje mjesto i povezanost s drugima u zajednici. | II.A.1. Razlikuje pozitivne i negativne utjecaje čovjeka na prirodu i okoliš. | III.A.1. Objašnjava osnovne sastavnice prirodne raznolikosti. | IV.A.1. Razlikuje osobni od kolektivnih identiteta te ima osjećaj pripadnosti čovječanstvu. | V.A.1. Kritički promišlja o povezanosti vlastitoga načina života s utjecajem na okoliš i ljude. |
| I.A.2. Opisuje raznolikost u prirodi i razlike među ljudima. | II.A.2. Uočava da u prirodi postoji međudjelovanje i međuovisnost. | III.A.2. Analizira načela i vrijednosti ekosustava. | IV.A.2. Objašnjava važnost uspostavljanja prirodne ravnoteže. | V.A.2. Analizira načela održive proizvodnje i potrošnje. |
| I.A.3. Uočava povezanost između prirode i zdravoga života. | II.A.3. Razmatra utjecaj korištenja različitih izvora energije na okoliš i ljude. | III.A.3. Razmatra uzroke ugroženosti prirode. | IV.A.3. Procjenjuje kako stanje ekosustava utječe na kvalitetu života. | V.A.3. Analizira odnose moći na različitim razinama upravljanja i objašnjava njihov utjecaj na održivi razvoj. |
|  |  | III.A.4. Objašnjava povezanost ekonomskih aktivnosti sa stanjem u okolišu i društvu. | IV.A.4. Prikuplja, analizira i vrednuje podatke o utjecaju gospodarstva, državne politike i svakodnevne potrošnje građana na održivi razvoj. |  |
| DJELOVANJE | I.B.1. Prepoznaje važnost dobronamjernoga djelovanja prema ljudima i prirodi. | II.B.1. Objašnjava da djelovanje ima posljedice i rezultate. | III.B.1. Prosuđuje kako različiti oblici djelovanja utječu na održivi razvoj. | IV.B.1. Djeluje u skladu s načelima održivoga razvoja s ciljem zaštite prirode i okoliša. | V.B.1. Kritički promišlja o utjecaju našega djelovanja na Zemlju i čovječanstvo. |
| I.B.2. Sudjeluje u aktivnostima škole na zaštiti okoliša i u suradnji škole sa zajednicom. | II.B.2.Prepoznaje primjere održivoga razvoja i njihovo djelovanje na lokalnu zajednicu. | III.B.2. Sudjeluje u aktivnostima koje promiču održivi razvoj u školi, lokalnoj zajednici i šire. | IV.B.2. Djeluje u skladu s načelima održivoga razvoja s ciljem promoviranja socijalne pravde. | V.B.2. Osmišljava i koristi se inovativnim i kreativnim oblicima djelovanja s ciljem održivosti. |
|  | II.B.3.Opisuje kako pojedinac djeluje na zaštitu prirodnih resursa. |  |  | V.B.3. Sudjeluje u aktivnostima u školi i izvan škole za opće dobro. |
| DOBROBIT | I.C.1. Identificira primjere dobroga odnosa prema prirodi. | II.C.1. Solidaran je i empatičan u odnosu prema ljudima i drugim živim bićima. | III.C.1. Može objasniti kako stanje u okolišu utječe na dobrobit. | IV.C.1. Prosuđuje značaj održivoga razvoja za opću dobrobit. | V.C.1. Objašnjava povezanost potrošnje resursa i pravedne raspodjele za osiguranje opće dobrobiti. |
| I.C.2. Identificira primjere dobroga odnosa prema drugim ljudima. | II.C.2. Razlikuje osobnu od opće dobrobiti. | III.C.2. Navodi primjere utjecaja ekonomije na dobrobit. | IV.C.2. Analizira pokazatelje kvalitete života u nekome društvu i objašnjava razlike među društvima | V.C.2. Predlaže načine unapređenja osobne i opće dobrobiti. |
|  | II.C.3. Prepoznaje važnost očuvanje okoliša za opću dobrobit. | III.C.3. Ističe važnost demokracije u političkim sustavima za dobrobit. | IV.C.3. Analizira i uspoređuje uzroke i posljedice socijalnih razlika u nekim društvima sa stajališta dobrobiti pojedinca. |  |
|  |  | III.C.4. Procjenjuje važnost pravednosti u društvu. | IV.C.4. Opisuje utjecaj različitih ekonomskih modela na dobrobit. |  |

## 1. odgojno-obrazovni ciklus

|  |
| --- |
| **Domena: POVEZANOST** |
| Učenik: | Znanje | Vještine | Stavovi | Preporuka za ostvarivanje očekivanja |
| I.A.1. Prepoznaje svoje mjesto i povezanost s drugima u zajednici. | Imenuje članove svoje uže i šire obitelji, prijatelje i opisuje njihove međusobne odnose. | Razvija komunikativnost i suradništvo. | Prepoznaje važnost osoba uz koje se osjeća sigurno i važnost povezanosti u zajednici. | **Hrvatski jezik**: književnost - lektirna djela, jezično izražavanje; sastavci na teme: Koje je moje mjesto u obitelji? Što znači povezanost?**Priroda i društvo**: uz nastavne jedinice o obitelji naglasiti važnost povezanosti i činjenicu da je obitelj zajednica; izrada obiteljskoga stabla od recikliranoga materijala**Sat razrednika** i **projekti**: radionice i igre kojima učenici prepoznaju kako je razred također zajednica i kojima se naglašava važnost povezanosti i suradništva u zajednici; proslava rođendana u razredu**Likovna kultura**: crtanje obitelji, izrada zajedničke čestitke ili poklona za slavljenika |
| I.A.2. Opisuje raznolikost u prirodi i razlike među ljudima. | Prepoznaje raznolikost u prirodi i razlike među ljudima. | Razvija sposobnost opažanja i osnovne interpersonalne vještine. | Prihvaća različitosti među ljudima. | **Priroda i društvo**: biološka raznolikost; razlike među ljudima (nacionalnost, jezik, vjeroispovijest, različite sposobnosti i talenti)**Strani jezici**: uz nastavnu jedinicu koja obrađuje opisne pridjeve dodati dio (igru, zajednički rad itd.) za osvješćivanje da su razlike vrijedne i potrebne**Škola u prirodi**: uključiti prepoznavanje raznolikosti u prirodi**Sat razrednika** i **MPT (međupredmetna tema) Osobni i socijalni razvoj**: radionice povezane s temom tolerancije i prihvaćanja različitosti |
| I.A.3. Uočava povezanost između prirode i zdravoga života. | Prepoznaje važnost zdrave okoline i nabraja prednosti zdravoga života koje primjenjuje. | Objašnjava kako je u prirodi sve povezano, može ispričati kako u obitelji njeguju naviku odlaska u prirodu i zdrav život. | Smatra da je za zdrav život važna priroda koja nije zagađena. | **Tjelesna i zdravstvena kultura**: vježbanje i boravak na svježem zraku, momčadske igre na otvorenom**Sat razrednika**: radionice ZO; primjena ljekovitoga bilja za zdravlje; sušenje voća za dobivanje zdravih grickalica**Izvanučionička nastava:** šetnja šumom, livadom i igre na otvorenom**Škola u prirodi, izleti**: naglasiti važnost boravka u prirodi za zdravljePovezanost s **MPT Zdravlje.** |
| Ključni sadržaji: **obvezni** - zajednica, međuljudski odnosi i razlike, raznolikost u prirodi, povezanost boravka u prirodi i zdravlja |
| **Domena: DJELOVANJE** |
| Učenik: | Znanje | Vještine | Stavovi | Preporuka za ostvarivanje očekivanja |
| I.B.1. Prepoznaje važnost dobronamjernoga djelovanja prema ljudima i prirodi. | Prepoznaje i opisuje utjecaj ljudskih aktivnosti na prirodu i ljude.  | Razlikuje dobronamjerne od drugih oblika djelovanja prema ljudima i prirodi. | Rado pomaže drugima i pokazuje razumijevanje za druga živa bića i prirodu općenito.  | **Izvannastavne aktivnosti** - ekoradionice: kompostiranje, recikliranje, školski vrt; preporuča se organizacija barem jedne ekoradionice u školi i uključivanje učenika iz različitih razreda **Školski izleti**: ekosela i imanja, uzgoj zdrave hrane |
| I.B.2. Sudjeluje u aktivnostima škole na zaštiti okoliša i u suradnji škole sa zajednicom.  | Navodi aktivnosti škole povezane sa zaštitom okoliša i suradnjom u zajednici. | Primjenjuje komunikacijske, praktične i socijalne vještine. | Spreman je svojom aktivnošću i ponašanjem pridonijeti suradnji u zajednici i očuvanju okoliša. | **Projekti**: organizacija školskih projekata s ciljem primjene načela održivosti u radu škole (razvrstavanje otpada, recikliranje, štednja energije itd.) i lokalne zajednice te uključivanje učenika u te aktivnosti (likovno osmisliti i izraditi plakate); pozivanje učenika i građana na čišćenje i uređivanje okoliša škole, sudjelovanje u akciji čišćenja i uređivanja s roditeljima i učiteljima; organizacija projekata usmjerenih na skrb o potrebitima u zajednici**Dodatna nastava Prirode i društva**: tijekom cijele godine biti aktivno uključen u različite aktivnosti, primjerice, u aktivnosti sadnje bilja u okolici škole |
| Ključni sadržaji: **obvezni** - zaštita okoliša i prirode, ušteda energije, kompostiranje, recikliranje, **preporučeni** - školski izleti u prirodu, crtanje i umjetničko izražavanje, igra i zabava, školski vrtovi |
| **Domena: DOBROBIT** |
| Učenik: | Znanje | Vještine | Stavovi | Preporuka za ostvarivanje očekivanja |
| I.C.1. Identificira primjere dobroga odnosa prema prirodi. | Razlikuje dobar od lošega odnosa prema prirodi. | Prema živome svijetu u prirodi odnosi se s poštovanjem. | Prepoznaje važnost prirode i potrebu njene zaštite. | **Priroda i društvo**: uključiti nastavne jedinice o odnosu čovjeka prema prirodi s primjerima pozitivnoga djelovanja**Sat razrednika**: radionice usmjerene na razvijanje pozitivnoga odnosa prema drugim živim bićima**Izvanučionička nastava**: posjet skloništu za napuštene životinje i doniranje hrane za životinje |
| I.C.2. Identificira primjere dobroga odnosa prema drugim ljudima. | Razlikuje dobar od lošega odnosa između ljudi. | Koristi se nenasilnim metodama za rješavanje sukoba. | Svjestan je važnosti harmoničnih odnosa. | **Hrvatski jezik**: priče i sastavci s temama o dobrim i lošim međuljudskim odnosima; medijska kultura: animirani, dokumentarni i igrani filmovi s temama o dobrim i lošim međuljudskim odnosima i o odnosima ljudi i životinja**Sat razrednika**: radionice i igre usmjerene na uvježbavanje nenasilnoga rješavanja sukoba i na razvijanje pozitivnih odnosa u razredu; medijacija - Mali medijatoriPovezanost s **MPT Osobni i socijalni razvoj.** |
| Ključni sadržaji: **obvezni** - odnos čovjeka prema prirodi, odnos prema životinjama, obiteljski i međuljudski odnosi, nenasilno rješavanje sukoba,**preporučeni** - direktna komunikacija, empatija |

## 2. odgojno-obrazovni ciklus

|  |
| --- |
| **Domena: POVEZANOST** |
| Učenik: | Znanje | Vještine | Stavovi | Preporuka za ostvarivanje očekivanja |
| II.A.1. Razlikuje pozitivne i negativne utjecaje čovjeka na prirodu i okoliš. | Razvrstava ljudske utjecaje na prirodu i okoliš na pozitivne ili negativne i prepoznaje utjecaje na okoliš koji su posljedica njegovih aktivnosti. | Kritički promišlja o višestrukim učincima ljudskih utjecaja / djelovanja na prirodu i okoliš. | Svjestan je da ljudska djelovanja imaju posljedice na prirodu i okoliš. | **Priroda i društvo**: nastavne jedinice s osnovnom podjelom ljudskih utjecaja na pozitivne i negativne**Izvannastavne aktivnosti, ekoradionica**: recikliranje, kompostiranje, školski vrt; uključivanje u školsku ekoradionicu ili više njih, nastavak iz prethodnoga ciklusa**Likovna kultura**: postavljanje reciklažnoga kutka u svakoj učionici (izrađivanje „kontejnera“ od kartonskih kutija)**Hrvatski jezik**: medijska kultura - članci, radioemisije i dokumentarci o utjecajima čovjeka na prirodu i okoliš |
| II.A.2. Uočava da u prirodi postoji međudjelovanje i međuovisnost. | Zna objasniti kako je u prirodi sve povezano. | Sposoban je prezentirati povezanosti u prirodi. |  | **Hrvatski jezik**: jezično izražavanje - opisivanje prirodnih pojava korištenjem primjerenoga ekološkog rječnika**Škola u prirodi**: uključivanje zadataka iz područja ekologije**Informatika, MPT Uporaba informacijske i komunikacijske tehnologije**: izrada prezentacija na temu povezanosti u prirodi, npr. prezentacija rezultata nakon škole u prirodi ili samostalnih učeničkih istraživanja povezanosti u prirodi u njihovu okolišu, obrada i prikaz prikupljenih podataka koristeći se IKT-om**Priroda**: u nastavnim jedinicama u kojima se obrađuju prilagodbe živih bića na uvjete okoliša naglasiti da se radi o međudjelovanju |
| II.A.3. Razmatra utjecaj korištenja različitih izvora energije na okoliš i ljude. | Klasificira izvore energije na obnovljive i neobnovljive, prepoznaje primjere korištenja energije u svojoj zajednici. | Prati i računa utrošak energije u kućanstvu i školi.  | Svjestan je važnosti primjene obnovljivih izvora energije. | **Izvannastavne aktivnosti**: izrada vjetrenjača, vodenice, solarnih ploča od otpada poput plastičnih čaša, CD-a, slamki i sl.**Priroda**: nastavni sadržaji o obnovljivim i neobnovljivim izvorima energije i o njihovu utjecaju na okoliš**Projekti**: prikupljanje podataka o obnovljivim izvorima energije u školi, domu i zajednici **Matematika, Informatika/MPT Uporaba informacijske i komunikacijske tehnologije**: izračunavanje i grafički prikaz potrošnje energije; zadatci s riječima o potrošnji energije**Geografija**: uključivanje podataka o trenutnome korištenju i mogućnostima korištenja obnovljivih izvora energije u nastavne jedinice o pojedinim klimatskim pojasevima, regijama, državama |
| Ključni sadržaji: **obvezni** - obnovljivi i neobnovljivi izvori energije, prirodni resursi, ljudski utjecaj na prirodu, međudjelovanje u prirodi, **preporučeni** - izvori energije i podneblje, izolatori |
| **Domena: DJELOVANJE** |
| Učenik: | Znanje | Vještine | Stavovi | Preporuka za ostvarivanje očekivanja |
| II.B.1. Objašnjava da djelovanje ima posljedice i rezultate. | Opisuje koje posljedice njegovo ponašanje ima na prirodu i ljude.  | Predviđa posljedice svojih postupaka i ponašanja. | Prihvaća odgovornost za svoje postupke i ponašanja. | **Sat razrednika, Hrvatski jezik, drugi predmeti**: lektirna djela i ishodi drugih predmeta iz kojih se prepoznaju prihvatljiva ponašanja, a ostvaruje se metodama suradničkoga učenja, debatom, metodom pričam ti priču i barometrom stavova.... Poželjno je pokazati konkretne primjere iz života scenskim prikazom - dramskom igrom i sl.**Projekti** u školi i zajednici.Povezanost s **MPT Osobni i socijalni razvoj.** |
| II.B.2. Prepoznaje primjere održivoga razvoja i njihovo djelovanje na lokalnu zajednicu. | Nabraja primjere održivoga razvoja iz škole i lokalne zajednice.  | Istražuje i opisuje primjere održivoga razvoja. | Opredjeljuje se za ponašanja u skladu s održivim razvojem. | **Projekti**: slika divlja odlagališta, poziva građane iz zajednice i s njima sudjeluje u čišćenju odlagališta; uključuje se u lokalne organizacije ili javne akcije koje potiču ekološku svijest (školske zadruge, udruge, izviđači, Mladi čuvari prirode, zelena čistka…); uključivanje roditelja u neke od školskih projekata **Hrvatski jezik**: medijska kultura (obrada medijskih uradaka s temama održivoga razvoja), istraživačko novinarstvo (pisanje članaka za školski list)**Tehnička kultura**: utjecaj različitih tehničkih tvorevina na čovjeka i okoliš; oporaba drva i različitih materijala; održavanja i manji popravci korištenih igračaka i darovanje igračaka potrebitima**Školska zadruga**: prodaja ekoproizvoda izrađenih u školskoj zadruzi i dobivenih iz školskoga vrta**Projekti**: razvrstavanje školskoga otpada (reciklažni kutak) i vođenje aktivne brige o školskome otpadu na taj način |
| II.B.3. Opisuje kako pojedinac djeluje na zaštitu prirodnih resursa. | Navodi načine održivoga korištenja prirodnih resursa. | Prikuplja podatke i procjenjuje osobne i obiteljske potrebe s ciljem racionalne potrošnje.  | Prihvaća održivu potrošnju kao način života.  | **Projektna nastava** (**Priroda, Priroda i društvo, Matematika, Informatika, MPT Uporaba informacijske i komunikacijske tehnologije**): praćenje potrošnje hrane (praćenje koliko se hrane baca te preračunavanje te vrijednosti u kunama), praćenje potrošnje vode i struje u svome domaćinstvu i u školi, prikaz prosječne potrošnje i izrada plana uštede; usporedba potrošnje na početku i na kraju projekata; izrada naljepnica koje upozoravaju na štednju struje i vode u školi |
| Ključni sadržaji: **obvezni** - zdrava hrana, 4R (*reduce, repair, resue, recycle*) gospodarenja otpadom, praktična nastava, rad u malim grupama, **preporučeni** - školski vrtovi, korištenje IKT-a (sigurno korištenje mreže - eTwinning i Edmodo) kao alata za djelovanje u korist održivoga razvoja - GLOBE, zeleni izleti, školske zadruge, suradnja, kreativnost, edukativne vježbe, potrošnja, potrošačko društvo, zelena proizvodnja  |
| **Domena: DOBROBIT** |
| Učenik: | Znanje | Vještine | Stavovi | Preporuka za ostvarivanje očekivanja |
| II.C.1. Solidaran je i empatičan u odnosu prema ljudima i drugim živim bićima. | Navodi ljudska prava i prava životinja. | Svojim djelovanjem pokazuje da razumije međuodnos između svojih prava i prava drugih. | Pokazuje osjećaj za društvenu pravdu. | **Hrvatski jezik**: književnost, lektirna djela i filmovi, istraživačko novinarstvo**Priroda i društvo**: radionica Sva živa bića imaju pravo na život**Strani jezici****Izvanučionička nastava**: posjet skloništima za nezbrinute životinje i doniranje hrane koja je kupljena prikupljenim donacijama u školi i zajednici; posjet staračkome domu u blizini škole**Sat razrednika**: učenici se potiču da si međusobno pomažu i potiče se suradnja među njima, a ne nezdrav natjecateljski duh Povezanost s **MTP Osobni i socijalni razvoj** i **MPT** **Građanski odgoj i obrazovanje**: ljudska prava i prava životinja, tolerancija, solidarnost. |
| II.C.2. Razlikuje osobnu od opće dobrobiti. | Opisuje značenje opće dobrobiti. | Sposoban je djelovati u svrhu ravnoteže osobne i opće dobrobiti. | Zauzima se za ostvarivanje opće dobrobiti. | **Hrvatski jezik**: rad na tekstu, metodom razgovora potaknuti učenike na promišljanje**Priroda i društvo**: pronaći primjere opće dobrobiti u svojoj zajednici**Strani jezici**: osvješćivati međukulturalnu različitostPovezanost s **MTP Osobni i socijalni razvoj** i **Građanski odgoj i obrazovanje.** |
| II.C.3. Prepoznaje važnost očuvanje okoliša za opću dobrobit. | Razumije kako zagađeni okoliš utječe na njegovu i opću dobrobit. | Provodi istraživanje utjecaja stanja u okolišu na život. | Svjestan je važnosti očuvanja okoliša za dobrobit u svojoj zajednici. | **Priroda i društvo**: provođenje pokusa utjecaja životnih uvjeta na rast i razvoj sjemenke, tj. na uvjete klijanja**Likovna kultura**: crtežom prikazuje kakav planet želi, a kakav ne želi**Projekti**: zvučno i svjetlosno onečišćenje |
| Ključni sadržaji: **obvezni** - društvena (ne)pravda, solidarnost, ljudska prava, osobna i opća dobrobit, prava životinja, (ne)zagađeni okoliš (voda, zrak, tlo), otpad, **preporučeni** - buka, svjetlosno zagađenje, pesticidi i umjetna gnojiva |

## 3. odgojno-obrazovni ciklus

|  |
| --- |
| **Domena: POVEZANOST** |
| Učenik: | Znanje | Vještine | Stavovi | Preporuka za ostvarivanje očekivanja |
| III.A.1. Objašnjava osnovne sastavnice prirodne raznolikosti. | Prepoznaje složenost biološke, geološke i geografske raznolikosti, nabraja njihove osnovne sastavnice i analizira njihove odnose. | Primjenjuje kriterije za procjenu prirodne raznolikosti i provodi jednostavne prostorne analize. | Svjestan je vrijednosti prirodnih dobara i važnosti njihove pravedne raspodjele. | **Integrirana nastava** (**Priroda, Biologija, Geografija, Kemija, Matematika, Informatika)**: analizira, izračunava i prikazuje podatke tablicama i dijagramima, uspoređuje i analizira rezultate; navodi primjere uočene u svom gradu/sredini uspoređujući ih s primjerima u Europi i svijetuPovezanost s **MPT Uporaba informacijske i komunikacijske tehnologije.** |
| III.A.2. Analizira načela i vrijednosti ekosustava. | Definira pojam ekosustav i zna načela funkcioniranja ekosustava. | Prepoznaje i prezentira vrijednosti lokalnih ekosustava. | Shvaća povezanost stanja u ekosustavu s kvalitetom života.  | **Priroda/Biologija**: uz nastavne jedinice o ekosustavima naglasiti važnost povezanosti i međudjelovanja u ekosustavima (i u teoriji i na konkretnim primjerima) te uključiti analizu vrijednosti, odnosno usluga ekosustava**Priroda**: u 6. razredu u temama o međudjelovanjima i međuovisnosti u prirodi; preporučene metode: izrada plakata s hranidbenim lancima i mrežama ili igre u prostoru kojima oblikuju hranidbeni lanac, opisi povezanosti u prirodi**Projektna nastava** (**Informatika, Biologija, Geografija**): odabir ekosustava u okolici, obilazak i praćenje tijekom godine dana (popis biljnih i životinjskih vrsta, vrsta tla, praćenje temperatura, padalina...); izrada tablica i dijagrama, ponavljanje praćenja za nekoliko godina i usporedbarezultata**Projekti**: identificiranjem i analiziranjem usluga ekosustava prepoznavati njihovu važnosti za ljudePovezanost s **MPT Uporaba informacijske i komunikacijske tehnologije.**  |
| III.A.3. Razmatra uzroke ugroženosti prirode. | Razlikuje glavne uzroke ugroženosti prirode i potkrepljuje ih primjerima. | Istražuje stanje okoliša i utvrđuje stupanj ugroženosti prirode i okoliša. | Pokazuje osjetljivost za pitanja zaštite okoliša.  | **Kemija**: onečišćenje tla, vode i zraka (kisele kiše, staklenički plinovi, pesticidi...)**Integrirana nastava (Geografija, Fizika, Biologija)**: istražiti kako kisele kiše utječu na živi svijet i spomenike, što je efekt staklenika, sunčevo zračenje, štetnost UV zračenja i utjecaj na živa bića**Priroda**: uzroci ugroženosti prirode |
| III.A.4. Objašnjava povezanost ekonomskih aktivnosti sa stanjem u okolišu i društvu. | Objašnjava kako ekonomske aktivnosti utječu na okoliš i društvo. | Prikuplja i analizira podatke o utjecaju ljudskih djelatnosti na okoliš. | Pokazuje osjećaj za racionalno korištenje prirodnih i osobnih dobara. | **Geografija:** primjeri povezanosti ekonomske razvijenosti država i zaštite okoliša, tj. uočavanje kako u različitim dijelovima svijeta države brinu o okolišu i kako stanje okoliša utječe na ekonomske aktivnosti**Povijest**: primjeri povezanosti ekonomske razvijenosti države s iskorištavanjem svjetskih resursa tijekom prošlosti **Integrirana nastava** (**Priroda, Biologija, strani jezici /međukulturalnost/, Hrvatski jezik, Matematika, Informatika**): prikupljanje podataka iz enciklopedija, s interneta, iz vijesti, novina; usporedba u obliku tablica, dijagrama, a nakon analize podataka moguće je izvođenje teza i provođenje debate Povezanost s **MPT Uporaba informacijske i komunikacijske tehnologije.** |
| Ključni sadržaji: **obvezni** - klimatske promjene, efekt staklenika i globalno zatopljenje, kisele kiše, ozonske rupe, bioraznolikost, vrijednosti ekosustava, analiza prirodne raznolikosti i prepoznavanje „vruće točke“, ekološki otisak i utjecaj socijalnih razlika na održivost |
| **Domena: DJELOVANJE** |
| Učenik: | Znanje | Vještine | Stavovi | Preporuka za ostvarivanje očekivanja |
| III.B.1. Prosuđuje kako različiti oblici djelovanja utječu na održivi razvoj. | Objašnjava i analizira uspješne modele promicanja održivoga razvoja u školi, lokalnoj zajednici i šire.  | Primjenjuje odgovarajuće kriterije i strategije za prosudbu učinaka različitih djelovanja na održivi razvoj.  | Podržava djelovanje koje doprinosi održivome razvoju. | **Geografija**: upoznavanje s djelatnošću organizacija i udruga koje se bave zaštitom okoliša i poticanjem održivoga razvoja na svjetskoj, državnoj i lokalnoj razini**Sat razrednika**: osvješćivanje toga što su volonteri i osvješćivanje važnosti građanskih inicijativa i udruga u razvoju demokratskog društva**Tehnička kultura**: važnost izolatora u očuvanju energije (termožbuka, izostaklo...) |
| III.B.2. Sudjeluje u aktivnostima koje promiču održivi razvoj u školi, lokalnoj zajednici i šire. | Poznaje različite načine sudjelovanja u aktivnostima te procjenjuje mogućnosti vlastitoga sudjelovanja.  | Procjenjuje osobno zadovoljstvo i uspješnost vlastitoga doprinosa u aktivnostima koje promiču održivi razvoj.  | Rado se uključuje u različite aktivnosti za održivi razvoj i potiče druge. | **Integrirana nastava (Priroda, Biologija, Kemija, Geografija, Hrvatski jezik, Likovna kultura)**: osmišljavanje teme, izrada plana aktivnosti, pisanje i provođenje projekta koji se temelji na prepoznatome problemu u zajednici; prezentiranje projekta gradskomu poglavarstvu (gradonačelniku) i traženje partnera za provođenje projekta u lokalnim udrugama i inicijativama**Tehnička kultura/Fizika**: praćenje i izračunavanje potrošnje energije i planiranje uštedaUključivanje u **izvannastavne i izvanškolske aktivnosti** poput školskih vrtova, izviđača, planinara, udruga koje promiču održivi razvoj.Povezanost s **MPT Osobni i socijalni razvoj** i **MPT Građanski odgoj i obrazovanje.** |
| Ključni sadržaji: **obvezni** - volontiranje i građanski aktivizam, globalne promjene i procesi, kritičko mišljenje, solidarnost i ravnopravnost, permakultura, istraživačko učenje okolišnih, društvenih, ekonomskih čimbenika, integrirani i održivi energija, hrana i promet, primjeri održivog dizajna; **preporučeni** - prepoznavanje lokalnih resursa za održivi razvoj, zadruge, zakoni i ugovori o očuvanju okoliša i o temama koje održivi razvoj pokriva (dokumenti povezani s problemom koji je uočen i traži rješenje), ekopatrole |
| **Domena: DOBROBIT** |
| Učenik: | Znanje | Vještine | Stavovi | Preporuka za ostvarivanje očekivanja |
| III.C.1. Može objasniti kako stanje u okolišu utječe na dobrobit. | Povezuje stanje u okolišu s dobrobiti svoje zajednice. | Istražuje stanje okoliša te zaključuje kako stanje okoliša utječe na dobrobit. | Svjestan je utjecaja stanja okoliša na dobrobit. | **Integrirana nastava (Biologija, Kemija, Fizika, Geografija, Matematika, Informatika, Hrvatski jezik/MPT Uporaba informacijske i komunikacijske tehnologije**): različitim metodama rada i prikupljanjem podataka (statističkih podataka, podataka prikupljenih intervjuiranjem i/ili anketiranjem, analizom zatečenoga stanja na terenu, uočavanjem problema na terenu) o načinu rada poslovnih subjekata u zajednici i njihovim odnosom prema zaštiti okoliša (npr. poštivanje zakonske regulative, pročišćivači vode i sl.); debata o pozitivnim i negativnim utjecajima industrijalizacije |
| III.C.2. Navodi primjere utjecaja ekonomije na dobrobit. | Uspoređuje primjere utjecaja ekonomije na dobrobit. | Kritički analizira podatke o ekonomskome rastu povezujući ih s ostvarivanjem opće dobrobiti. | Smatra važnim da korištenje ekonomskoga razvoja za ostvarivanje opće dobrobiti.  | **Integrirana nastava (Biologija, Kemija, Fizika, Geografija, Matematika, Informatika, Hrvatski jezik**): različitim metodama rada, od prikupljanja statističkih podataka o vrstama tvrtki, poduzetnika, zadruga, obrtnika koji rade na području grada i šire, do provođenja anketa i intervjua sa stanovništvom, pokušava se doći do relevantnih podataka o utjecaju ekonomije na dobrobit stanovništvaPovezanost s **MPT Uporaba informacijske i komunikacijske tehnologije.** |
| III.C.3. Ističe važnost demokracije u političkim sustavima za dobrobit. | Razumije pojam demokracija te razlikuje političke sustave i može ponuditi primjere utjecaja politike na dobrobit. | Može izraziti svoje stavove i argumentirano ih zastupa. | Svjestan je da participativna demokracija pozitivno utječe na dobrobit i rado se uključuje u rad tijela škole i svoje zajednice. | **Hrvatski jezik**: učenici u obliku debate (sudnica) raspravljaju o tezama koje su sami odredili i argumentirano ih zastupaju **Povijest, Geografija**: razvoj demokracije tijekom povijesti, primjeri dobre prakse**Sat razrednika**: odlazak u poglavarstvo, razgovor s gradonačelnikom o uočenim problemima i predlaganje mogućih rješenjaPovezanost s **MPT Građanski odgoj i obrazovanje.** |
| III.C.4. Procjenjuje važnost pravednosti u društvu. | Analizira socijalne politike te njihov utjecaj na pravednost u društvu. | Navodi primjere povezanosti pravednosti i održivoga razvoja. | Vrednuje društvenu i osobnu odgovornost. | **Hrvatski jezik**: lektirna djela kao povod za raspravu o pravednosti, društvenoj i osobnoj odgovornosti**Geografija**:UN-ove globalne politike**Povijest**: socijalne politike u svijetuPovezanost s **MPT Građanski odgoj i obrazovanje.** |
| Ključni sadržaji: **obvezni** - čimbenici dobrobiti, klimatska pravda, napredni i novi ekonomski razvojni modeli, ograničenje prirodnih resursa, društvena pravda, socijalne politike, politički sustav, demokracija, kreiranje politika i politički sustavi |

## 4. odgojno-obrazovni ciklus

|  |
| --- |
| **Domena: POVEZANOST** |
| Učenik: | Znanje | Vještine | Stavovi | Preporuka za ostvarivanje očekivanja |
| IV.A.1. Razlikuje osobni od kolektivnih identiteta i ima osjećaj pripadnosti čovječanstvu. | Identificira osobne i kolektivne identitete i objašnjava međusobnu povezanost zajednica i čovječanstva. | Kritički raspravlja o izazovima i dobrobiti različitosti. | Cijeni svoj i poštuje tuđi identitet. | **Politika i gospodarstvo**, **Povijest**: učenik analizira podrijetlo svoga naroda i uspoređuje ga s drugim narodima**Sat razrednika**: učenik na tim satima preispituje svoju pripadnost razredu, zajednici i društvu**Hrvatski jezik** i **strani jezic**i: tekstovi o čovječanstvu, različitim narodima, različitim identitetima**Integrirano, Projekti/Sat razrednika/MPT Osobni i socijalni razvoj/Etika**: vježba igranja uloga - Boalovo interaktivno kazalište |
| IV.A.2. Objašnjava važnost uspostavljanja prirodne ravnoteže. | Analizira čimbenike koji mogu narušiti prirodnu ravnotežu. | Preispituje razinu uspostavljenosti prirodne ravnoteže u zajednici u kojoj obitava. | Svjestan je važnosti održavanja prirodne ravnoteže. | **Biologija**: uz nastavne jedinice o prirodnoj ravnoteži i njenu uspostavljanju u prirodnim uvjetima naglasiti važnost uspostavljanja prirodne ravnoteže za funkcioniranje biocenoza i ekosustava, ali i za održivi razvoj ljudske zajednice**Integrirana nastava (Biologija, Kemija, Politika i gospodarstvo, Hrvatski jezik, Vjeronauk, Etika)**: analiza stanja u zajednici i na globalnoj razini, vrednovanje stupnja odgovornosti prema uspostavljanju i očuvanju prirodne ravnoteže |
| IV.A.3. Procjenjuje kako stanje ekosustava utječe na kvalitetu života. | Prepoznaje i objašnjava posljedice fragmentacije i uništenja staništa, prekomjernoga iskorištavanja resursa i klimatskih promjena. | Procjenjuje kvalitetu života u lokalnoj zajednici i u svome okolišu te zaključuje kako promjene u jednom ekosustavu utječu na druge ekosustave i zajednice. | Pokazuje posvećenost očuvanju ravnoteže između kvalitete života i očuvanja ekosustava.  | **Biologija**: uključiti nastavnu temu Ljudski utjecaji na okoliš i njihove posljedice poučavanjem kojim će se iscrpnije obraditi pojedini ljudski utjecaji na okoliš i analizirati stanje ekosustava koji su pod slabijim i jačim ljudskim utjecajima**Matematika** i **Informatika**: izračun, izrada grafičkih prikaza i prezentacija indeksa raznolikosti i usluga ekosustava za ekosustave koji su u ravnoteži i onih koji su zbog ljudskih utjecaja izvan ravnoteže**Hrvatski jezik**: medijska kultura s temama povezanosti stanja ekosustava i kvalitete života**Integrirana nastava (Biologija, Kemija, Politika i gospodarstvo, Hrvatski jezik, Vjeronauk, Etika, Povijest)**: učenik, radeći u skupini, analizira određene gospodarske krize u povijesti i njihov utjecaj na održivi razvoj**Geografija**: odlazak u prirodu na mjesto gdje se vide utjecaji gospodarstva na prirodu, poput šuma, kamenoloma, tvornice i sl.**Integrirano (Sat razrednika, projekti, MPT Građanski odgoj i obrazovanje, MPT Zdravlje)**:posjet mjestima u Hrvatskoj na kojima je vidljiv utjecaj stanja u ekosustavima na kvalitetu života (pozitivni i negativni primjeri); vježba na satu: Millenium Ecoystem Assesment (svjetsko istraživanje u utjecaju stanja u ekosustavima na kvalitetu života) |
| IV.A.4. Prikuplja, analizira i vrednuje podatke o utjecaju gospodarstva, državne politike i svakodnevne potrošnje građana na održivi razvoj. | Analizira utjecaj ljudskih djelatnosti i politike na okoliš i učinke ekološkoga načina života. | Obrađuje i prezentira podatke o utjecaju gospodarstva, javnih politika i građana na održivi razvoj. | Prihvaća pravednu raspodjelu kao način korištenja resursa. | **Integrirana nastava (Geografija, Povijest)**: razvoj politika prema zaštiti okoliša i održivome razvoju tijekom povijesti, utjecaj velikih svjetskih ideologija (totalitarizmi 20. stoljeća, kapitalizam...) na održivi razvoj; analiza stanja po državama - trenutačno stanje i najbolji primjeri javnih politika**Projekti**: posjet Institutu Hrvoje Požar, Tehničkome muzeju ili sličnoj instituciji |
| Ključni sadržaji: **obavezni** - utjecaj ljudi i gospodarstva na održivi razvoj, ekonomske politike, klimatska pravda, **preporučeni** - prirodna ravnoteža, kvaliteta života, ekosustav, stanište, resursi, biljne vrste, gospodarstvo, politički sustavi |
| **Domena: DJELOVANJE** |
| Učenik: | Znanje | Vještine | Stavovi | Preporuka za ostvarivanje očekivanja |
| IV.B.1. Djeluje u skladu s načelima održivoga razvoja s ciljem zaštite prirode i okoliša. | Objašnjava modele aktivnoga djelovanja za očuvanje prirode i okoliša.  | Primjenjuje stečena znanja i predlaže aktivnosti za zaštitu prirode i okoliša.  | Promiče važnost aktivnoga djelovanja za zaštitu prirode i okoliša. | **Integrirana nastava (Politika i gospodarstvo, Hrvatski jezik, Povijest, Geografija, Sat razrednika,** **projekti)**: upoznavanje s organizacijama koje djeluju na zaštiti okoliša |
| IV.B.2. Djeluje u skladu s načelima održivoga razvoja s ciljem promoviranja socijalne pravde.  | Uspoređuje i procjenjuje stupnjeve ostvarenja socijalne pravde. | Koristi se odgovarajućim komunikacijskim vještinama i IKT alatima u promicanju socijalne pravde. | Zagovara socijalnu pravdu. | **Integrirana nastava (Politika i gospodarstvo, Hrvatski jezik, Etika, Vjeronauk, Geografija, Sat razrednika, MPT Građanski odgoj i obrazovanje)**: događaji i osobe iz povijesti i današnjice koji su radom na održivome razvoju širili socijalnu pravdu i obrnuto (npr. dobitnici nobelove nagrade za mir Wangari Mathai, Muhammad Yunus, Rosa Park, tema ukidanja ropstva...) Povezanost s **MPT Uporaba informacijske i komunikacijske tehnologije**: korištenje inovacija i novih tehnologija u društvenome poduzetništvu radi širenja socijalne pravde. |
| Ključni sadržaji: **obvezni** - načela održivoga razvoja, volontiranje, globalne promjene i procesi, proizvodnja hrane i klimatske promjene, socijalna pravda, ekološki otisak, održivo korištenje resursa, gospodarenje otpadom, integrirani i održivi energija, hrana i promet, primjeri održivog dizajna; **preporučeni** - društveno poduzetništvo, zadruge, solidarnost i ravnopravnost, inovativna rješenja – plava ekonomija, ekološko modeliranje, djelovanje prema rješavanju problema („problem solving thinking“), modeli aktivnoga djelovanja, urbana permakultura, niskougljični razvoj Hrvatske |
| **Domena: DOBROBIT** |
| Učenik: | Znanje | Vještine | Stavovi | Preporuka za ostvarivanje očekivanja |
| IV.C.1. Prosuđuje značaj održivoga razvoja za opću dobrobit. | Analizira utjecaj okolišne, društvene i ekonomske dimenzije održivosti na osobnu i zajedničku dobrobit. | Istražuje i prezentira pozitivne i negativne procese iz vlastite sredine koji utječu na ugroženost okoliša i ljudi. | Promiče svijest o važnosti uravnoteženosti razvoja gospodarstva i brige za okoliš radi osobne i zajedničke dobrobiti. | **Integrirana nastava (Politika i gospodarstvo, Geografija, Biologija, MPT Zdravlje, MPT Građanski odgoj i obrazovanje, MPT Poduzetništvo, Vjeronauk, Etika)**: utjecaj gospodarskog razvoja (industrije, prometa, energetike, potrošnje...) na opću dobrobit |
| IV.C.2. Analizira pokazatelje kvalitete života u nekome društvu i objašnjava razlike među društvima. | Klasificira zajednice na temelju pokazatelja kvalitete života. | Prikuplja i interpretira podatke o kvaliteti života u mjestu stanovanja te predlaže rješenja za poboljšanje kvalitete života. | Promiče stav da kvaliteta života ovisi o povezanosti indeksa ljudskoga razvoja i razine očuvanosti okoliša.  | **Integrirana nastava (Geografija, Matematika, Politika i gospodarstvo, Sat razrednika, MPT Uporaba informacijske i komunikacijske tehnologije, MPT Građanski odgoj i obrazovanje)**: analiza pokazatelja kvalitete života - EU istraživanja, Happy Planet Indeks, detaljnija analiza indeksa ljudskoga razvoja UN-a (HDI - Human Development Index) |
| IV.C.3. Analizira i uspoređuje uzroke i posljedice socijalnih razlika u nekim društvima sa stajališta dobrobiti pojedinca. | Objašnjava utjecaj stupnja razvoja društva i gospodarstva na kvalitetu života pojedinca. | Istražuje i interpretira uzroke i posljedice socijalnih razlika u odabranim društvima. | Zalaže se za pravednu i odgovornu raspodjelu dobara i resursa za lokalnu i globalnu dobrobit svih ljudi.  | **Etika**: vježba - Koliko je ekonomske nejednakosti opravdano? **Strani jezici**: obrada tekstova o socijalnim razlikama, pravednoj raspodjeli dobara, kvaliteti života, dobrobiti **Integrirana nastava (Geografija, Povijest, Politika i gospodarstvo)**: kako su se države tijekom povijesti odnosile prema socijalnim razlikama u svojim društvima, a kako se odnose danas**MPT Poduzetništvo, Sat razrednika**: rasprave o ekonomskim modelima i javnim politikama koje smanjuju socijalne razlike u društvima**Hrvatski jezik, Likovna umjetnost, Glazbena umjetnost**: prikazi socijalnih razlika u umjetnosti |
| IV.C.4. Opisuje utjecaj različitih ekonomskih modela na dobrobit. | Analizira različite ekonomske modele s obzirom na njihov utjecaj na dobrobit. | Uspoređuje podatke utjecaja različitih ekonomskih modela na dobrobit na temelju kojih osmišljava moguće scenarije. | Svjestan je da ograničenja prirodnih resursa utječu na ekonomski rast i da se dobrobit nužno ne zasniva na ekonomskome rastu. | **Integrirana nastava (Politika i gospodarstvo, Povijest, Geografija, Sat razrednika)**: modeli različite primjene kapitalizma u državama svijeta**Integrirana nastava (MPT Građanski odgoj i obrazovanje, MPT Uporaba informacijske i komunikacijske tehnologije, MPT Zdravlje, MPT Poduzetništvo)**: analiza utjecaja ekonomskih modela u nekom području i kvalitete života **Projekt**: posjet lokalnim tvrtkama koje se koriste ekonomijom za opću dobrobit |
| Ključni sadržaji: **obvezni** - granica ograničenja prirodnih resursa, solidarnost, kvaliteta života, javne politike, indeksi društvenoga razvoja (ili pokazatelji društvenoga razvoja), globalne politike, resursi, ekološki otisak, **preporučeni** - napredni i novi ekonomski razvojni modeli,sigurnost, ne(zagađeni) okoliš |

## 5. odgojno-obrazovni ciklus

|  |
| --- |
| **Domena: POVEZANOST** |
| Učenik: | Znanje | Vještine | Stavovi | Preporuka za ostvarivanje očekivanja |
| V.A.1. Kritički promišlja o povezanosti vlastitoga načina života s utjecajem na okoliš i ljude. | Predviđa utjecaje vlastitoga načina života na okoliš i ljude te poznaje održiva rješenja. | U vlastitome životu primjenjuje održiva rješenja s ciljem smanjivanja negativnih utjecaja na okoliš i ljude. | Preispituje povezanost vlastitoga života s utjecajem na okoliš i druge ljude. | **Integrirana nastava (Politika i gospodarstvo, Hrvatski jezik, Sociologija, Geografija, Biologija, Sat razrednika, MPT Građanski odgoj i obrazovanje, MPT Zdravlje)**:debata o pozitivnim i negativnim ljudskim utjecajima na okoliš **MPT Uporaba informacijske i komunikacijske tehnologije, MPT Osobni i socijalni razvoj, MPT Građanski odgoj i obrazovanje**: vježba - povezanost životnoga stila, potrošnje i utjecaja na druge ljude, analiza primjera održivih rješenja i uočavanje razlika između individualnih koraka i onih koji utječu na cijelo društvu **Integrirani dan**: tematski dan - jedan dan u godini učitelji i učenici odabiru teme i metode kojima učenici kritički promišljaju o utjecaju vlastitoga načina života na okoliš i druge ljude |
| V.A.2. Analizira načela održive proizvodnje i potrošnje. | Poznaje načela održive proizvodnje i potrošnje. | Prepoznaje i koristi se proizvodima koji su proizvedeni bez štetnih utjecaja na okoliš. | Svjestan je važnosti održive proizvodnje i potrošnje. | **Integrirana nastava (Politika i gospodarstvo, Geografija, Sat razrednika, Sociologija, MPT Građanski odgoj i obrazovanje, MPT Zdravlje, MPT Poduzetništvo)**: na primjeru vodećih država svijeta učenik analizira sustav proizvodnje i potrošnje i utjecaj gospodarstva na dobrobit ljudi**Kemija**: utjecaj kemijskih spojeva na stanje okoliša (npr. utjecaj zamjene amonijaka i sumporova dioksida u hladnjacima freonima 12 i 22, a nakon pojave ozonskih rupa njihove zamjene freonima 134a)**Matematika**: linearno programiranje **Fizika**: utjecaj znanstvenih otkrića na razvoj tehnologije i njihov utjecaj na okoliš (npr. optički kablovi, poluvodiči, nanotehnologija, radioaktivni otpad…)**Projekti**: analizirati način proizvodnje i utjecaj na okoliš pet proizvoda kojima se učenik najčešće koristi |
| V.A.3. Analizira odnose moći na različitim razinama upravljanja i objašnjava njihov utjecaj na održivi razvoj. | Analizira uloge i odgovornost različitih sudionika (politika, poslovni sektor i građani) u kreiranju i provedbi politike na lokalnoj i globalnoj razini. | Istražuje mogućnost uključivanja u procese kreiranja i provedbe politike održivoga razvoja na temelju poznavanja uloge i odgovornosti različitih sudionika.  | Promiče važnost uključivanja građana u procese kreiranja i provedbe javnih politika.  | **Integrirana nastava (Politika i gospodarstvo, Geografija, Sat razrednika, Sociologija, MPT Građanski odgoj i obrazovanje)**: analiza postupaka i djelovanja bitnih sudionika u odnosu na načela održive proizvodnje; analiza svjetskih politika prema održivome razvoju; oprimjerivanje dobre prakse na lokalnim razinama (kvart, naselje, mjesto, općina, selo, grad, županija, regija) |
| Ključni sadržaji: **obvezni** – klimatske promjene, utjecaji na okoliš, ekološki otisak, održiva proizvodnja i potrošnja, načela održive proizvodnje i potrošnje, politički i ekonomski sustavi, **preporučeni** - tradicionalna proizvodnja |
| **Domena: DJELOVANJE** |
| Učenik: | Znanje | Vještine | Stavovi | Preporuka za ostvarivanje očekivanja |
| V.B.1. Kritički promišlja o utjecaju našega djelovanja na Zemlju i čovječanstvo. | Objašnjava i uspoređuje na koje načine utječemo na planet i druge ljude. | Analizira primjere kompleksnoga odnosa između našega djelovanja i utjecaja na Zemlju i druge ljude. | Promiče djelovanja koja ne ugrožavaju ni planet ni druge ljude. | **Integrirana nastava (Politika i gospodarstvo, Geografija, Sat razrednika, Sociologija, MPT Građanski odgoj i obrazovanje, MPT Uporaba informacijske i komunikacijske tehnologije)**:praćenje promjena i analiza grafičkih prikaza i karata s podacima na razini svijeta te praćenje promjena bitnih pokazatelja za održivi razvoj (bioraznolikost, iskorištavanje resursa, siromaštvo, glad, položaj žena...); usporedba mjerenja utjecaja na planet i druge ljude uz pomoć ekološkoga otiska) **Kemija**: tematske cjeline - kemija okoliša, kemija koloida i znanost o materijalima |
| V.B.2. Osmišljava i koristi se inovativnim i kreativnim oblicima djelovanja s ciljem održivosti. | Obrazlaže djelovanja koja doprinose održivome razvoju. | Osmišljava i primjenjuje inovativna i kreativna rješenja koristeći se IKT-om s ciljem održivosti. | Uvjeren je u potrebu primjene rješenja koja doprinose održivosti.  | **Integrirana nastava (Politika i gospodarstvo, Hrvatski jezik, Sociologija, Geografija, Sat razrednika, MPT Građanski odgoj i obrazovanje)**:izrada nacrta projekta razvoja društva s ciljem održivosti |
| V.B.3. Sudjeluje u aktivnostima u školi i izvan škole za opće dobro. | Uspoređuje različite načine sudjelovanja u aktivnostima za opće dobro te procjenjuje dosege njihova djelovanja i svojih mogućnosti.  | Osmišljava, predlaže i uključuje se u provedbu aktivnosti za opće dobro. | Promiče djelovanje za opće dobro i javno zastupa održivi razvoj. | **Integrirana nastava: MPT Osobni i socijalni razvoj, projekti**: suradnja i/ili posjet organizacijama koje rade za opće dobro |
| Ključni sadržaji: **obvezni** – klimatska pravda, volontiranje, djelovanje usmjereno prema budućnosti (*future oriented acting*), primjeri održivog dizajna **preporučeni** - društveno poduzetništvo, zadruge, građanski aktivizam, globalne promjene i procesi, zakoni i ugovori o očuvanju okoliša i o temama koje održivi razvoj pokriva, solidarnost i ravnopravnost, permakultura - održivo dizajniranje životnih prostora, niskougljični razvoj Hrvatske |
| **Domena: DOBROBIT** |
| Učenik: | Znanje | Vještine | Stavovi | Preporuka za ostvarivanje očekivanja |
| V.C.1. Objašnjava povezanost potrošnje resursa i pravedne raspodjele za osiguranje opće dobrobiti. | Na temelju dostupnih podataka predviđa održivost sustava potrošnje resursa na svjetskoj razini. | Na odabranim primjerima izrađuje prijedlog upravljanja resursima svoga zavičaja kako bi se spremno suočavao s potencijalnim rizicima u budućnosti.  | Zauzima se za pravednu raspodjelu i potrošnju dobara radi održivoga razvoja okoliša, društva i gospodarstva.  | **Hrvatski jezik**: pisanje eseja o potrošnji resursa**Geografija**: izrada prijedloga upravljanja resursima u svome zavičaju s ciljem jačanja otpornosti zajednice na potencijalne rizike u budućnosti**Integrirana nastava** **(Geografija, Hrvatski jezik, Sat razrednika, MPT Građanski odgoj i obrazovanje)**: učenici na više predmeta uočavaju stanje resursa u svome zavičaju, računaju svoj osobni ekološki otisak te na danu integrirane nastave iznose svoje rezultate**Kemija**: kemija u funkciji dobrobiti za okoliš (zelena kemija, bijela kemija, ionski pročišćivači,...) |
| V.C.2. Predlaže načine unapređenja osobne i opće dobrobiti. | Analizira načine dobroga odnosa prema okolišu i drugim ljudima radi postizanja osobne i zajedničke dobrobiti. | Primjenjuje preporuke svjetskih organizacija i predlaže načine unapređenja osobne i opće dobrobiti. | Promiče dobrobit zajednice i društva svojim radom na projektima važnim za zajednicu. | **Projekti, integrirana nastava (Politika i gospodarstvo, Hrvatski jezik, Sociologija, Geografija, Sat razrednika, MPT Građanski odgoj i obrazovanje, MPT Osobni i socijalni razvoj, MPT Zdravlje, MPT Poduzetništvo)**: cijeli razred sudjeluje u projektima važnima za razrednu zajednicu, školu ili širu zajednicu; učenici sudjeluju u humanitarnim aktivnostima i društvenim akcijama i volontiraju |
| Ključni sadržaji: **obvezni** - resursi, granica raspoloživosti prirodnih resursa, ekološki otisak ravnoteža i kvaliteta ekosustava, volontiranje, zdrava ishrana i proizvodnja hrane, globalne politike prema okolišu i socijalnim pitanjima, **preporučeni** - energetska učinkovitost |

# E. Učenje i poučavanje međupredmetne teme Održivi razvoj

Ciljevi međupredmetne teme Održivi razvoj  upućuju na osmišljavanje poučavanja koje će na kreativan i zanimljiv način potaknuti učenike na promišljanje i stjecanje znanja, oblikovanje stavova i sustava vrijednosti te usvajanje ponašanja u skladu s održivim razvojem.

Koncept održivoga razvoja vrlo je složen, no učenici taj pojam susreću u svakodnevnome životu pa ga treba učiti i poučavati već od prvoga odgojno-obrazovnoga ciklusa, uz objašnjenje jednostavnih primjera, u skladu s učeničkom dobi. Poučavanje i učenje o održivome razvoju podrazumijeva stjecanje potrebnih znanja i vještina kao preduvjeta za razvoj kritičkoga promišljanja, za osposobljavanje za donošenje odluka i rješavanje problema te za predlaganje konstruktivnih i kreativnih rješenja. Učenike treba poticati na  slobodno iznošenje vlastitih stavova i argumentiranoga mišljenja, što znači da je zadaća učitelja stvoriti ugodno okruženje puno povjerenja i razumijevanja, u kojem će učenici izrasti u samosvjesne i sigurne osobe, oslobođeni straha od osude.

Od učenika se očekuje da bude aktivan sudionik procesa učenja i poučavanja koji ima ideje, predlaže i smišlja  teme koje ga zanimaju, pronalazi i predlaže idejna rješenja s ciljem održivosti i opće dobrobiti. Način poučavanja treba osigurati ostvarivanje kurikulumskih očekivanja i specifičnih ciljeva pojedine nastavne teme u sklopu odgojno-obrazovnoga procesa.

Kako bi realizirali odgojno-obrazovne ciljeve međupredmetne teme Održivi razvoj, potrebno je kod učenika poticati kreativno i kritičko mišljenje s ciljem rješavanja problema na temelju prethodno usvojenih znanja. Problemski usmjereno poučavanje može se temeljiti na situacijama iz učeničkoga svakodnevnog okruženja, na hipotetskim primjerima ili stvarnim situacijama iz života. Naučene činjenice i podatci podloga su za osmišljavanje adekvatnih i inovativnih rješenja u cilju konkretnoga doprinosa zajednici. Aktivnosti koje se provode trebaju razvijati odgovornost za vlastite postupke, solidarnost i poštovanje prema ljudima, živim bićima i okolišu. Preporučene metode za ostvarivanje navedenih ciljeva metode su u kojima je učenik aktivan sudionik. Debate, igre u prostoru, scenski i likovni prikazi te složenije metode poput suradničkoga učenja, omogućuju učenje na kreativan i zanimljiv način i jačaju motiviranost učenika. Važnost u usvajanju i obradi podataka imaju i praktični radovi (eksperiment, izrada maketa, modela, uređaja, letaka, brošura...), uporaba prirodnih materijala te odbačenih ili otpadnih materijala. Neizostavan je oblik rada rad u skupini koji podrazumijeva izradu i provođenje istraživačkih i drugih projekata s ciljem razvoja pojedinca koji razumije principe održivosti. Preporuča se izvođenje radioničke nastave u školi i  izvanučioničke nastave uz interdisciplinarni i multidisciplinarni pristup učenju i poučavanju.

Kako bi učenici shvatili pojam održivosti, očekivanja su primjerena njihovoj razvojnoj dobi i po ciklusima postaju sve složenija. U prvom ciklusu učenik je usmjeren na svoj dom, obitelj i svakodnevnu zajednicu, a postupnim kretanjem prema petom ciklusu odgojno-obrazovna očekivanja postaju složenija i pretpostavljaju razvoj globalnoga promišljanja orijentiranoga na budućnost da bi se u konačnici kod pojedinca razvila motivacija za življenje održivosti. Krenuvši od pretpostavke da svaki učenik uči i prerađuje iskustva učenja na sebi svojstven način, potrebno je čestim analizama, evaluacijama i samoevaluacijama provjeriti stupanj ostvarenosti ciljeva i razumijevanja sadržaja pa prema postignutim rezultatima oblikovati nastavak poučavanja.

Uz stjecanje znanja i vještina za održivi razvoj učenika treba poticati na izražavanje stavova, na razvoj empatije i tolerancije i na društveno koristan rad. To se lakše postiže radom u skupini, interaktivnim poučavanjem i poticanjem učenika na prezentaciju svojih ideja, čime on spoznaje sebe i svoju okolinu te uči da ima pravo na drukčije promišljanje i stavove. Kod suradničkoga učenja treba uzeti u obzir afinitet učenika, ali ih valja poticati i na suradnju s ostalim učenicima u razredu.

Učitelj usmjerava učenje i poučavanje osluškujući interese i utvrđujući prethodna znanja i iskustva učenika. Njegova je uloga motivirati učenike za aktivno učenje, za rješavanje problemskih zadataka i za praktično djelovanje. On stvara uvjete za ugodno i prijateljsko ozračje koje je preduvjet za ostvarivanje visokih razina postignuća i kompetencija. Učitelj daje prednost metodama učenja i poučavanja koje potiču učenikovu samostalnost, poduzetnost, empatiju te potiče razvoj organizacijskih sposobnosti i timskoga rada. Kao voditelj i moderator procesa učenja i poučavanja, usmjerava ga uzimajući u obzir individualne potrebe svakoga učenika, njegovu razinu znanja, sklonosti i sposobnosti. Odgojno-obrazovne ciljeve i očekivanja, sukladno svojim mogućnostima, dijelom mogu realizirati i učenici s teškoćama. Daroviti učenici imaju priliku iskoristiti svoja znanja, vještine, kreativnost i inventivnost za istraživanja, osmišljavanja i sudjelovanje u aktivnostima koje pridonose održivosti te propitivanju drukčijih razvojnih modela.

U učenju i poučavanju koriste se primjeri iz svakodnevnoga života koji potiču učenika na promišljanje i donošenje osobnih odluka, odnosno zahtijevaju dogovaranje i demokratsko odlučivanje. Na stručnim posjetima gospodarskim subjektima, institucijama i organizacijama koje podržavaju održivi razvoj, a posebno onima koje ga prakticiraju, prikupljaju se materijali i podatci na kojima se može temeljiti proces poučavanja. Također se potiču gostujuća/pozvana predavanja u školama radi unapređivanja suradnje zajednice sa školom.

Informacijska i komunikacijska tehnologija doprinosi zornosti nastave i predočavanju sadržaja koji su teže dostupni neposrednome iskustvu te su vrijedan izvor informacija za izradu učeničkih projekata.

Učenike je potrebno usmjeriti na uočavanje i kritičko prosuđivanje stanja u okolišu i društvu. Uči se na primjerima održivoga razvoja u vlastitoj zajednici, ali i u drugim dijelovima zemlje i svijeta. Škole se posebno potiče da u svoj rad ugrade principe održivosti kako bi učenik u najbližem okruženju mogao spoznati važnost očuvanja okoliša i osvijestiti važnost pravednoga pristupa kvaliteti života svih članova društva te kako bi mogao djelovati u skladu s tim spoznajama. Izvanučionička nastava omogućuje neposredno upoznavanje s primjerima dobre prakse u lokalnoj zajednici i društvu. Preporuča se suradnju s muzejima, parkovima prirode, nacionalnim parkovima i sličnim edukacijskim institucijama, kao i obilazak gospodarskih subjekata, institucija i organizacija čije je poslovanje i djelovanje u skladu s načelima održivosti ili odlazak učenika u posjet tijelima lokalne samouprave. Takav način učenja omogućuje im uočavanje utjecaja lokalne politike i gospodarstva na razvoj zajednice usmjeren na održivost na lokalnoj i na državnoj razini.

Međupredmetna tema Održivi razvoj bit će ugrađena u sve odgojno-obrazovne cikluse, u predmetne kurikulume i kurikulum škole. Sve domene međupredmetne teme jednako su važne i u izvedbi procesa učenja i poučavanja osigurat će im se vrijeme potrebno za poučavanje. Vrijeme potrebno za poučavanje ovisi o odgojno-obrazovnome ciklusu i tipu obrazovnoga programa. Uz integraciju međupredmetne teme Održivi razvoj u redovnu  nastavu za potpuno ostvarivanje odgojno-obrazovnih ciljeva i očekivanja važni su nastavni dani bez zvona, projektni dani ili tjedni, izvanučionička nastava, izvannastavne aktivnosti i sati razrednika.

Pri sastavljanju skupina u obzir treba uzeti individualne razlike među učenicima, uvažavati njihove potrebe, interese, sklonosti i mogućnosti, a povremenim izmjenama sastava skupina učenici će se poticati na učinkovitiju suradnju. Također, učitelj pri sastavljanju skupina treba razmišljati o kombinaciji onih učeničkih osobina, interesa i mogućnosti koje će pridonijeti kvalitetnomu radu skupine, djelovati motivirajuće na njezin rad i doprinijeti ostvarivanju postavljenoga cilja.

Neka su očekivanja u kurikulumu održivoga razvoja slična ili se preklapaju s očekivanjima drugih međupredmetnih tema i nastavnih predmeta, što znači da se nekim aktivnostima može istodobno ostvariti više odgojno-obrazovnih očekivanja i ishoda.

# F. Vrednovanje u međupredmetnoj temi Održivi razvoj

Ostvarenost odgojno-obrazovnih očekivanja u međupredmetnoj temi Održivi razvoj vrednuje se u okviru nastavnih predmeta i u okviru kurikuluma škole. Vrednovanje učeničkoga postignuća unutar nastavnih predmeta usmjereno je prema usvojenim znanjima, razvijenim vještinama i stavovima, u skladu s ciljevima učenja i poučavanja međupredmetne teme. Pri tome je posebno važno da predmetni učitelj pokuša sagledati stvarni svijet učenika te njegovu sposobnost i spremnost na djelovanje u smjeru održivosti te opće i vlastite dobrobiti.
 Vrednuje se razvoj:

a) kritičkoga i kreativnoga mišljenja, kojim se sagledava povezanost života na planetu i koje je usmjereno na rješavanje problema i usmjereno budućnosti

b) osjećaja odgovornosti prema okolišu, živome svijetu i budućim generacijama te osjećaja solidarnosti i spremnosti da se pomogne potrebitima u duhu pravednosti i opće dobrobiti

c) adekvatnih vještina za djelovanje i aktivnoga odnosa prema održivome razvoju i područjima koja obuhvaća.

Ostvarenost očekivanja vrednuje se primjerenim metodama, ovisno o sadržaju i odgojno-obrazovnome ciklusu. U prvom se ciklusu očekivanja odnose na učenikovu obitelj i najbliži okoliš, da bi, sukladno razvoju učenikovih sposobnosti, u višim ciklusima očekivanja postajala sve složenija. Potrebno je uzeti u obzir razvoj individualnih sposobnosti učenika, njegove sklonosti i sudjelovanje u radu u skupini.

U učenju i poučavanju, kao i u vrednovanju ostvarenosti očekivanja međupredmetne teme, učenik je aktivan sudionik. Aktivan je prema samome sebi i vlastitome razvoju i usavršavanju, aktivan je u školi i u kontekstu cjelovitoga pristupa i održivoga djelovanja u svakodnevnome radu svoje škole, i aktivan je u lokalnoj zajednici i društvu.

Izvješćivanje o ostvarenim rezultatima učenika provodi se kontinuirano tijekom procesa učenja kao dio vrednovanja za učenje, pri čemu učenici dobivaju povratnu informaciju o napredovanju. Učitelji samostalno odabiru metode (npr. portfolio, učeničke mape, izvješća) kojima će vrednovati ostvarenost predmetnih odgojno-obrazovnih ishoda koji proizlaze iz očekivanja međupredmetne teme Održivi razvoj. Način vrednovanja i izvješćivanja detaljno je opisan u *Okviru za vrednovanje procesa i ishoda učenja u osnovnoškolskome i srednjoškolskome odgoju i obrazovanju*, odnosno u sklopu predmetnih kurikuluma.

Osim što se međupredmetna tema ostvaruje u sklopu različitih nastavnih predmeta, odnosno integrirano, neke se aktivnosti ostvaruju na satima razrednika ili projektno, u sklopu kurikuluma škole. Pri izradi kurikuluma škole valja voditi računa o postojanju mogućnosti za ostvarivanje svih očekivanja međupredmetne teme, opisati uloge razrednika, stručnih suradnika i razrednih vijeća u ostvarivanju očekivanja međupredmetne teme Održivi razvoj kao i u vrednovanju i izvješćivanju. O učeničkim postignućima i ostvarenosti odgojno-obrazovnih očekivanja na kraju odgojno-obrazovnog ciklusa, škole su u obvezi izvijestiti učenike i njihove roditelje, a sam način izvješćivanja autonomna je odluka svake škole i regulira se kurikulumom škole.

Ostvarenost odgojno-obrazovnih očekivanja može se pratiti i provjeravati i vanjskim vrednovanjem na kraju pojedinih odgojno-obrazovnih ciklusa.

S ciljem zadovoljavanja odgojno-obrazovnih potreba učenika s teškoćama kurikulum se prilagođava smjernicama *Okvira za poticanje i prilagodbu iskustava učenja te vrednovanje postignuća djece i učenika s teškoćama*.

S ciljem zadovoljavanja odgojno-obrazovnih potreba darovitih učenika uvodi se razlikovni kurikulum u skladu sa smjernicama *Okvira za poticanje iskustava učenja i vrednovanje postignuća darovite djece i učenika*.